tartuNLP/wikipedia-smugri-20251201 huggingface dataset:
Pungkapiteel

Pungkapiteel (saksa keeles "Knospenkapitell", "Kelchknospenkapitell", prantsuse keeles "chapiteau à crochet" 'konksudega kapiteel', "crochet" on ka krabi) on gooti karikkapiteeli erikuju, karikakujuliselt ülal ühtlaselt laienev kapiteelitüüp, mis on kaunistatud pungataoliste ümarate nuppude kujuliste kokkurullitud lehemotiividega. Eriti sage prantsuse varagooti arhitektuuris, kuid ka mujal gooti arhitektuuris, sealhulgas Eesti keskaegsetes kivikirikutes Läänemaal ja Kesk-Eestis ning Viljandi ordulinnuses.
Ajaloost.
Gooti karikkapiteeli on peetud korintose kapiteeli edasiarenduseks gooti arhitektuuris. Korintose kapiteeli ja figuraalse kapiteeli asemele, mis valitsesid arhitektuuris 12. sajandi esimesel poolel, ilmub kapiteelitüüp, mille abakus on lihtne ruudukujuline, puuduvad voluudid ja abakuseõis ning kahes reas paiknevate akantuslehtede asemel on lihtsad keeljad ja tipus kergelt välja kaarduvad lehed (sks "Zungenblattkapitell"). Kuup-karikkapiteel esines vaid Prantsusmaa kirdeosas, Laoni ja Tournai kirikutes, kuid 12. sajandi teises pooles levis seal nagu kõikjal Prantsusmaal gooti karikkapiteel. On leitud sarnasusi ka varagooti pungkapiteeli ja hilisromaani kuup-karikkapiteeli lehtdekooriga vormide vahel.
Lihtsate keeljate lehtedega kapiteel oli kasutuses 12. sajandi keskpaigast alates Burgundia tsistertslaste arhitektuuris, Saksamaal tsistertslaste kloostrites Arnsburgis, Otterbergis jm 13. sajandini välja. Nuputaoliste rullunud tippudega pungkapiteel levis Põhja-Prantsusmaal, Saksamaal esineb pungkapiteel prantsuse arhitektuuri mõjuna esimest korda 1214. aastal alustatud Rommersdorfi premonstraatide kloostris, seejärel 1220. aasta paiku alustatud Bambergi toomkiriku kooriruumis (Georgenchor). Gooti pungkapiteel liigub arengus naturalistliku kujutuse suunas, kapiteeli üldvormiga veel tihedalt seotud ümaratest liigendamata nuppudest kujundatakse hilisematel kapiteelidel looduslähedasest lehest või mõnest muust taimeosast rullunud nupud või pungad. Strassburgi toomkiriku 1225. aasta paiku ehitatud transeptis ja Magdeburgi toomkiriku piiskoppidegaleriis (ca 1230) on pungad juba reeglipäratud ja looduslikke lehti järele aimavad, kuid mitte veel loodust kopeerivad. Gelnhauseni Maarja kiriku letneril aga imiteerib kapiteelide dekoor viinapuu oksi ja marju juba üsna täpselt. Varagooti pungkapiteelist kujuneb tasapisi kõrggooti naturalistliku taimdekooriga lehtkapiteel, mis hilisgootikas muutub veel realistlikumaks ja vormilt rahutumaks.
Eesti arhitektuuris.
Eesti arhitektuuris leiab veel romaanipäraselt suletud vormiga pungkapiteele Viljandi ordulinnuse raidkivide hulgast, kuid seal leidub ka looduslähedasema dekooriga detaile. Keskaegseid pungkapiteele on üksikute näidetena säilinud Valjala kirikus, Lääne-Nigula kiriku lääneportaalil, Karja kirikus, Kesk-Eesti kirikutes leidub pungkapiteeliga seonduvat dekoori Türi ja Koeru kirikute piilareil. Pungkapiteelidega sambaid on kujutatud ka Valjala kiriku seinamaalinguil.
Linnuse tee (Lihula)

Linnuse tee on tänav Lihula linnas, paikneb linna põhjaosas ning läbib poolringina Lihula mõisa parki.
Tänav-ala on 280 meetrit pikk ning kuni 6 meetrit lai. Aia tänav saab alguse Tallinna maanteelt, suundub loode poole, seejärel lõunasse ning lõpeb Tallinna maanteel.
Tänav jääb Lihula vanima asustuse muinsuskaitsealasse (nr 27014), mis hõlmab maa-ala kahel pool Tallinna maanteed. Linnuse tänava ääres paiknevad järgmised ehitismälestised: Lihula mõisa peahoone, Lihula mõisa tall-tõllakuur, kaks Lihula mõisa moonakatemaja ja Lihula mõisa tuuleveski. Tänavat ümbritseb Lihula mõisa park, Lihula piiskopilinnus asub läheduses põhja pool.
Darcy Kuemper

Darcy Kuemper (sündinud 5. mail 1990 Saskatoonis) on Kanada jäähokimängija, kes mängib väravavahina NHL-i klubis Washington Capitals.
Aastatel 2008–2011 mängis ta Western Hockey League'i klubis Red Deer Rebels. Hooajal 2010–11 pälvis ta liiga hooaja parimale väravavahile antava Del Wilson Trophy ja liiga hooaja parimale mängijale antava Four Broncos Memorial Trophy ning valiti kogu Canadian Hockey League'i hooaja parimaks väravavahiks.
2009. aastal valis Minnesota Wildi ta NHL-i "draft"is 161. valikuna. 2011. aasta mais sõlmis ta Wildi kolmeaastase lepingu. Ta mängis esmalt ECHL-i klubis Ontario Reign ja American Hockey League'i klubis Houston Aeros. NHL-is debüteeris Kuemper Wildi meeskonnas 2013. aasta veebruaris.
2017. aasta juulis sõlmis ta üheaastase lepingu Los Angeles Kingsiga. 2018. aasta veebruaris siirdus ta Arizona Coyotesi. 2020. aastal valiti ta NHL-i tähtede mängule, kuid vigastuse tõttu ei saanud ta seal mängida.
2021. aasta juulis kaubeldi Kuemper Colorado Avalanche'i. 2021/22 põhihooajal kogus ta 37 võitu, mis on tema NHL-i karjääri parim tulemus. Samal hooajal võitis ta Avalanche'iga Stanley karika.
2022. aasta juulis sõlmis ta viieaastase lepingu Capitalsiga.
2021. aastal tuli Kuemper Kanada jäähokikoondise koosseisus maailmameistriks. Ta kuulus Kanada koondisse ka 2018. aasta maailmameistrivõistlustel.
Germán Cano

Germán Ezequiel Cano Recalde (sündinud 2. jaanuaril 1988 Lomas de Zamoras) on Argentina jalgpallur, kes mängib ründajana Brasiilia kõrgliiga klubis Fluminense.
Ta alustas klubikarjääri Argentina klubis Lanús, mille põhimeeskonnas debüteeris ta 2008. aastal. Fluminenses mängib ta alates 2022. aastast.
Klubikarjääri jooksul on ta mänginud veel Argentina kõrgliiga klubides Chacarita Juniors ja Colón, Colombia kõrgliiga klubides Deportivo Pereira ja Independiente Medellín, Paraguay kõrgliiga klubis Nacional, Mehhiko kõrgliiga klubides Pachuca ja Club León ning Brasiilia klubis CR Vasco da Gama. Independiente Medellínis on ta mänginud 2012–2014 ja 2018–2019 ning koguni kuuel korral on ta olnud Colombia kõrgliiga hooaja suurim väravakütt. Kokku on ta Independiente Medellíni meeskonnas löönud 119 väravat, millega on ta klubi ajaloo suurim väravakütt. 2020. aastal liitus ta Vasco da Gamaga.
Lend (Graz)

Lend on Austria suuruselt teise linna Grazi IV ringkond, mis asub siselinnast üle Muri jõe loodes.
Murinsel

Murinsel on Grazi südalinnas Muri jõkke rajatud väike tehissaar. Tehissaart ühendavad jõe mõlema kaldaga jalakäijate sillad. 
Rajatise projekteeris New Yorgi kunstnik Vito Acconci, et tähistada Grazi saamist 2003. aasta Euroopa kultuuripealinnaks.
Tehissaare keskosa on amfiteatrikujuline ja seal töötab kohvik.
Adnet

Adnet on vald "(Gemeinde)" Austria Salzburgi liidumaa Halleini ringkonnas. See on kuulus oma marmori poolest ja vallas on Marmorimuuseum.
Adnet asub Halleini lähedal Salzburgi linnastus. Vallaosad on Adnet, Riedl, Spumberg, Waidach, Wimberg. Kõrgeim punkt on kohe "Jägernase" (kohaliku Schlenkeni mäe nõlv) all u 1501 m merepinnast.
Nime päritolu.
Nimi pärineb keldi keelest ("Atanate", "Atanat", "Attnat"). See tähendab lodu (asub vee ääres).
Mýtikas

Mýtikas on mäetipp Balkani poolsaarel Olümpose mäemassiivis, Kreeka kõrgeim tipp (2917,727 m).
Georg Matthäus Vischer

Georg Matthäus Vischer (22. aprill 1628 Wenns - 13. detsember 1696 Linz) oli Austria ertshertsogkonna topograaf, kartograaf, graveerija ning koguduse preester Leonsteinis (Ülem-Austrias) ja Viinis.
Gram-Of-Fun

Gram-Of-Fun ("lühend" GOF) on alternatiivse popmuusika bänd Eestist, mis sai alguse 2017. aastal. GOF on kollektiiv, kes ei karda oma loomingus eksperimenteerida, neid iseloomustavad koostööprojektid erinevate artistide ja žanrite esindajatega. Esimene Gram-Of-Fun singel “Getaway” ilmus 2. novembril 2018 (Made In Baltics/ Sony Music Baltic alt).
Ajalugu.
2015. aastal said kokku Martin “Muudu” Kuut, Dr. Phil Good ja Jaan Jaago ning hakkasid koos lugude remikse produtseerima. Nende töötlused said head tagasisidet ka välismaistelt kuulajatelt ning 2017. aastal mindi koos Kristel Aaslaiuga stuudiosse GOF lugu lindistama. 2018. aastal liitusid bändiga ka Raul Ojamaa ja Konstantin Tsõbulevski ning bänd osales ka Tallinn Music Festivalil oma esimese "live-"etteastega. Samal aastal (2018) sõlmiti ka koostööleping Made In Baltics/Sony Music Baltic plaadifirmaga.
Gram-Of-Fun on esinenud kõigil peamistel Eestis toimunud tantsumuusikafestivalidel ning olnud selliste artistide nagu Jungle (UK), Onni Boi (FIN), Lovebirds (GER) soojendusesineja. Välismaal on GOF esinenud Norden Festivalil Schleswigis ja maailmakuulsas Mojo Jazz Cafe’s Hamburgis.
Bändi esimene EP, 2019. aasta mais avaldatud “Second Breakfast” tõi Gram-Of-Funi esmakordselt laiema publiku ette. Avasingel “Reservation” sai eriti positiivset tagasisidet nii kriitikutelt kui kuulajatelt. Raadio 2 saate “Muusikanõukogu” hinnangud olid kokkuvõtvalt sellised: Siim Nestor: “10 punkti!”, Vaiko Eplik: “looga võib tõesti rahule jääda!”, Valner Valme: “Olen EP-d juba kiitnud, megad vokaalid! Hea Eesti pop!”, GOF-i, koostöös Frederik Küütsiga ilmunud singel “LA”, jõudis 2020. aastal Raadio 2 enimmängitud lugude Top 3.
Diskograafia.
Asukohtː Tallinn žanr: alt-pop, funk &lt;br&gt;
Tegutsemisaastadː 2017-...&lt;br&gt;
Plaadifirmad: Sony Music Baltics / Made In Baltics / Smuuv Records&lt;br&gt;
Léo Matos

Leonardo de Matos Cruz (tuntud enam kui Léo Matos; sündinud 2. aprillil 1986) on Brasiilia jalgpallur, kes mängib paremkaitsja või parempoolkaitsjana Brasiilia kõrgliiga klubis CR Vasco da Gama.
2004. aastal siirdus ta Flamengost Prantsusmaa kõrgliiga klubisse Marseille Olympique, kuid Prantsusmaal tal läbilööki teha ei õnnestunud ning ta naasis peagi Brasiiliasse, mängides seejärel Flamengos, Tombenses, Paranás, Figueirenses ja Vila Novas.
2010. aastal liitus ta Ukraina kõrgliiga klubiga Odessa Tšornomorets. Aastatel 2014–2016 mängis ta Ukraina kõrgliigas Dnipro Dnipropetrovski ridades.
Aastatel 2016–2020 mängis ta Kreeka kõrgliiga klubis PAOK FC. Hooajal 2018–19 tuli ta klubiga Kreeka meistriks. Hooaegadel 2016–17 ja 2017–18 valiti ta Kreeka kõrgliiga hooaja sümboolsesse koosseisu.
2020. aasta oktoobris sõlmis ta kaheaastase lepingu Vasco da Gamaga.
2003. aastal tuli Léo Matos Brasiilia kuni 17-aastaste koondisega noorte maailmameistriks.
Petro Konaševõtš-Sagaidatšnõi

Petro Konaševõtš-Sahaidatšnõi (ukraina keeles Петро Конашевич-Сагайдачний; 1582–1622) oli ukraina kasakate Zaporižžja Sitši hetman aastatel 1617–1622.
Elulugu.
Ta oli Zaporižžja Sitši hetman, kes juhtis kasakate sõjaretki Krimmi khaaniriigi, Osmanite impeeriumi ja Moskva tsaaririigi vastu. Ta piiras koos Poola kuninga Władysław IV vägedega 1617–1618 Moskvat. 1601–1602 sõdis ka Liivimaal Rootsi vastu Poola kuninga Zygmunt III väe koosseisu kuulunud kasakaüksuses.
Rodriguinho

Rodrigo Eduardo Costa Marinho (tuntud enam kui Rodriguinho; sündinud 27. märtsil 1988 Natalis) on Brasiilia jalgpallur, kes mängib ründava poolkaitsjana Brasiilia kõrgliiga klubis Cuiabá.
Ta alustas klubikarjääri ABC-s, mille meeskonnas debüteeris ta 2007. aastal Brasiilia tugevuselt kolmandas liigas. 2010. aastal mängis ta Brasiilia esiliiga klubis Bragantino. 2011. aastal liitus ta Brasiilia kõrgliiga klubiga América Mineiro.
2013. aasta septembris siirdus ta Brasiilia kõrgliiga klubisse Corinthians. 2014. aasta aprillis läks ta laenule Grêmiosse ja sama aasta septembris Araabia Ühendemiraatide klubisse Al-Sharjah. 2015. aasta juunis naasis ta Corinthianse juurde ja tuli samal aastal klubiga Brasiilia meistriks. 2016. aasta juulis lükkas ta tagasi Türgi klubi Fenerbahçe pakkumise, otsustades jääda Corinthiansesse. 2017. aastal tuli ta Corinthiansega taas Brasiilia meistriks.
2018. aasta juulis sõlmis ta lepingu Egiptuse kõrgliiga klubiga Pyramids.
2019. aasta jaanuaris naasis Rodriguinho Brasiiliasse, sõlmides lepingu Cruzeiroga. Aasta hiljem liitus ta Bahiaga.
2022. aasta jaanuaris sõlmis ta üheaastase lepingu Cuiabága.
Brasiilia jalgpallikoondises debüteeris ta 26. jaanuaril 2017 sõprusmängus Colombia vastu.
Suitshall

Suitshall ehk suitsukarva, ka suitsuhall, on väga hele neutraalne hall, näiteks nagu viiruki põlemise suitsu värvus. Suitshall on suitssinise värvuse neutraaltooniline variant. Sarnaneb tuhkhalliga või on sellest pisut tumedam.
Kasutamine.
Värvinimetust kasutatakse tekstiilide, sisekujunduse- ja ehitusmaterjalide, kosmeetikumide ja vääriskivide värvuse kirjeldamiseks.
Hallika tooni järgi on nimetatud vääriskivid suitsukvarts ja suitstopaas.
Variatsioonid.
Ernst Friedrich Glockeri "Grundriss der Mineralogie ..." nimetab suitshalli ("rauchgrau") kerge pruuni nüansiga tumedamaks sinakashalliks, selle näitemineraaliks toob ta tulekivi ("Feuerstein").
1821. aastal välja antud värviõpik "Werner's Nomenclature of Colours" näitab suitshalli ("smoke grey") soojatoonilise hallina, segatud tuhkhallist ja vähesest pruunist. Värvuse näited loodusest on seal punarinna rinnasulestik punase rinnalaigu ümber, mineraalidest tulekivi.
ISCC-NBS-i värvisõnaraamatu "Color: Universal Language and Dictionary of Names" järgi on suitshall ("Smoke gray") kas hallikaskollane või kollakashall , suitsuvärvi ("Smoke") või kahvatusinine , hallikassinine , sinakashall või tumehall . 
Canson Mi-Teintes seeria pastellipaberi toon "gris fumé" on keskmise tumedusega soojatooniline hall , eestikeelsetel lehtedel nimetusega "hall vilt".
DMC tikkimisniitide valikus on nr 646 "fumée grise" tume pruunikashall .
Veebivärv "Smoke" on keskmise tumedusega kergelt rohekas hall värvus , "White Smoke" väga hele valkjashall .
Karvavärvusena.
Nimetust "suitsukarva" (inglise keeles "smoke") kasutatakse karvastiku värvuse kirjeldamiseks kasside puhul. Suitsuvärv tekib erinevate põhivärvuste puhul (must, šokolaadpruun, kaneelipruun, sinine, violett vm) inhibiitorgeeni avaldumisel. Suitsuvärviline on kassi kasukatüüp, mille puhul karvad on värvunud pikalt, 50–80% ulatuses, nii et ainult naha ligidal on näha pisut valget, kui kasukas lahku kammida. Suitsuvärvist heledam on varjundiline ("shaded") kasukas ja tumedam ühevärviline. Kui loom ei liigu, tundub suitsukarva kasukas ühevärvilisena. Suitsukarva kasukat esineb Aasia päritolu kassitõugudel, nagu egiptuse mau, savannikass, serengeti kass, pärsia kass, aga ka angoorakass ja briti lühikarvaline võib olla suitsukarva variandis.
Hohenschwangau loss

Hohenschwangau loss (saksa keeles "Schloss Hohenschwangau") on 19. sajandi loss Baierimaal, mis lasti ehitada Maximilian II käsul selleks, et Ludwig II saaks seal lapsena üles kasvada. Kompleks asub Füsseni linna lähistel Austria piiri lähedal.
Füssen

Füssen (baieri keeles "Fiassa") on linn Saksamaa Baieri liidumaal Ostallgäu kreisis. See asub riigipiirist kilomeetri kaugusel. Linnast lähtuvad teed ja rajad Neuschwansteini lossi ja Hohenschwangau lossi.
Soho Grand Hotel

Soho Grand Hotel on luksuslik butiikhotell, mis asub Grand Streeti ja Canal Streeti vahel New Yorgi naabruskonnas SoHos. Manhattanil asuva 16-korruselise hoone aadress on 310 West Broadway. Majutuseks on 353 tuba, sealhulgas kümme sviiti ja kaks katusekorterit.
Hotell on olnud mitme telesarja, näiteks "Seksi ja linna" ning "Sopranode" võttepaigaks.
Jean-Benoît Dunckel

Jean-Benoît Dunckel (lühendatult JB Dunckel, sündinud 7. september 1969 Versailles) on prantsuse muusik, keda teatakse eelkõige ansamblist Air.
Eduardo Kohn

Eduardo Kohn (sündinud 14. märtsil 1968) on ameerika antropoloog.
Ta töötab McGilli Ülikoolis Kanadas.
Jan Kovář

Jan Kovář (sündinud 20. märtsil 1990 Písekis) on Tšehhi jäähokimängija, kes mängib ründajana Šveitsi kõrgliiga klubis EV Zug.
Tšehhi kõrgliigas debüteeris ta hooajal 2008–09 HC Plzeňi meeskonnas. Hooajal 2012–13 tuli ta Plzeňiga Tšehhi meistriks. Samal hooajal oli ta väljalangemismängudes kõige resultatiivsem mängija (26 punkti) ja suurim väravakütt (11 väravat). Kovář valiti liiga hooaja parimaks ja väljalangemismängude väärtuslikumaks mängijaks.
Aastatel 2013–2018 mängis ta KHL-is Magnitogorski Metallurgi ridades. Aastatel 2014 ja 2016 võitis ta klubiga Gagarini karika ja valiti samadel aastatel KHL-i tähtede mängule. Hooajal 2013–14 andis kõigist mängijatest enim väravasööte (45) ning oli hooaegadel 2013–14 ja 2014–15 kõige resultatiivsem välismängija (mõlemal hooajal 68 punkti). 2017. aastal jõudis ta Metallurgiga taas Gagarini karika finaali, kuid seal kaotati Peterburi SKA-le mängudega 1:4. 2017. aasta väljalangemismängudes oli Kovář resultatiivseim mängija (10+15). Hooaegadel 2015–16 ja 2016–17 valiti ta KHL-i hooaja sümboolsesse koosseisu.
2018. aasta juuli sõlmis ta lepingu NHL-i klubiga New York Islanders, kuid klubi põhimeeskonda ta ei pääsenud. Sama aasta oktoobris asus ta mängima American Hockey League'i klubis Providence Bruins. 2018. aasta detsembris naasis Kovář HC Plzeňi, kus mängis hooaja lõpuni.
2019. aasta juunis sõlmis ta lepingu Zugiga.
Tšehhi jäähokikoondises on Kovář mänginud kuutel maailmameistrivõistlustel ja 2018. aasta taliolümpiamängudel.
Tema vanem vend Jakub Kovář on samuti jäähokimängija.
Prantsusmaa admiral

Prantsusmaa admiral (prantsuse keeles "Amiral de France") on Prantsusmaa kõrgeim sõjaväeline auaste mereväes (vastab NATO koodile OF-10). Seda auastet antakse erakordsete sõjaliste teenete eest Prantsuse mereväes. 
Viimati anti selline auaste 1869. aastal François Thomas Tréhouartile. 
Prantsuse armee maavägedes vastab sellele Prantsusmaa marssali auaste.
Prantsusmaa admiralist madalam auaste on admiral.
Kuningriigi ajal oli Prantsusmaa admiral üks Prantsusmaa krooni suurametitest.
VKontakte

VKontakte (vene keeles "ВКонтакте"; rahvusvaheline lühend VK) on 2006. aastal loodud veebipõhine suhtlusvõrgustik.
2018. aastal oli suhtlusvõrgustikul VKontakte 500 miljonit registreeritud kasutajat. VKontakte on eriti populaarne venekeelses keskkonnas.
Vkontakte looja on Pavel Durov. Praegune omanik on Venemaa tehnoloogiaettevõte Mail.ru Group.
Jan Koum

Jan Koum (ukraina keeles Ян Борисович Кум "Jan Borõssovõtš Kum"; sündinud 24. veebruaril 1976 Kiievis) on Ukraina juudi päritolu ettevõtja, programmeerija ja miljardär.
Jan Koum sündis ettevõtte juhi perekonnas (isa oli liikuva mehhaniseeritud kolonni direktor). 1992. aastal emigreerus Jan koos emaga Ameerika Ühendriikidesse. Jan Koum astus ülikooli, kuid jättis selle varsti pooleli, sest pakuti tööd prestiižses korporatsioonis Yahoo! Inc. Ta töötas seal kuni 2007. aastani. 
Koum koos oma meeskonnaga on kiirsuhtlusteenuse WhatsApp Messenger looja. Veebruaris 2014 müüdi WhatsApp kompaniile Facebook 19 miljardi USA dollari eest. See tehing tegi Koumist miljardäri ja Facebooki aktsionäri. Kuni 2018. aastani oli Koum kompanii Facebook direktorite nõukogu liige.
2020. aasta augustis hindas Forbes Jan Koumi varanduse suuruseks 10 miljardit USA dollarit (2014. aastal 7,5 miljardit USA dollarit).
Telegram (tarkvara)

Telegram on 2013. aastal loodud kiirsuhtluse klientrakendus.
Juunis 2022 jõudis see viie enim allalaaditud rakenduse hulka ja selle püsikasutajate arv ületas 700 miljonit. 
Telegrami loojad on Pavel Durov ja Nikolai Durov.
Médaille de la Résistance

Médaille de la Résistance française (prantsuse keelest 'Prantsuse vastupanuliikumise medal') oli Prantsusmaa autasu (medal), mille asutas 9. veebruaril 1943 Londonis liikumise Võitlev Prantsusmaa juht kindral Charles de Gaulle teise maailmasõja ajal vastupanuliikumises (1940–1944) osalenud võitlejate, sõjaväeüksuste ja tsiviilelanikkonna ühenduste autasustamiseks.
Medalit anti välja kuni 1947. aasta aprillini. Kokku on selle medali saanud umbes 62 000 vastupanuvõitlejat, sealhulgas 24 463-le anti see postuumselt. Lisaks on medali saanud 21 väeüksust, 18 territoriaalüksust ja 15 tsiviilelanikkonna ühendust (asutused, kloostrid jms).
Chiemgauer

Chiemgauer on kohalik alternatiivraha, mis võeti rahvaalgatuse korras kasutusele Saksamaal Baieri liidumaal Prien am Chiemsee linnas 2003. aastal. Raha nimetus tuletati Chiemsee järve lähedase piirkonna nimest. Selle raha eesmärgiks oli kohaliku kaubavahetuse elavdamine ja tööhõive suurendamine. 
Ajalugu.
Christian Geller, Prieni Waldorfi kooli äriõppe õpetaja, algatas 2003. aastal oma 10. klassi õpilastega projekti, millega ta tahtis tutvustada Silvio Geselli (1862–1930) kaduraha kontseptsiooni. Projekti käigus õpiti tundma, kuidas kujundada, trükkida ja välja anda rahatähti, kuidas hallata rahasüsteemi raamatupidamist, seda reklaamida jms. Sama aasta suvel asutati Chiemgauer’i sponsorühing. 2005. aasta suvel eraldati see koolist ja hakkas tegutsema iseseisva sotsiaalühistuna Regios eG, mis astus ka regionaalseid alternatiivrahasid ühendava organisatsiooni Regiogeld liikmeks. 
Chiemgaueri projekti käivitamisega taheti saavutada järgmisi eesmärke: 
E-raha ja Regiocardi kasutuselevõtt (2006. aastal) koostöös kohalike lihtsustas maksesüsteemi haldamist ja muutis selle oluliselt odavamaks. 
Projektis osaleb 3600 juriidilist isikut, s.h 600 ettevõtet ja 250 piirkondlikku MTÜ-d. Seda kasutatakse esmajoones Rosenheimi ja Traunsteini maakonnas (u 480 000 elanikku), kuid seda on hakatud kasutama ka suuremal alal, mis jääb Müncheni ja Austrias asuva Salzburgi vahele.
2003. aastal tarbiti kaupu ja teenuseid 70 000 euro, 2008. aastal 3 miljoni euro ja 2014. aastal 7,4 miljoni euro väärtuses. Käibel oleva raha maht on stabiliseerunud 900 000 eurole. Nende näitajatega on Chiemgauer üks edukamaid enam kui 30. saksa alternatiivraha projekti hulgas. 
Haldus.
Chiemgauer’id vahetab eurode vastu umbes 40 vahetusbürood. Inimestele vahetatakse raha kursiga 1 : 1-le, sõltumata vahetussummast. Ettevõtted tasuvad rahavahetusel 5% vahendustasu, s.t nad saavad 100 ühiku eest vastu 95 ühikut. Nimetatud 5 ühikust 2 jääb halduskulude katteks ja 3 eurot kasutatakse MTÜ-de tegevuste edendamiseks. Seejuures saab rahavahetaja avaldada ka soovi, millise MTÜ toetuseks nimetatud summa välja makstakse. MTÜ-dele pakutakse rahavahetusel ka täiendavat soodustust, nimelt saavad nad 97 euro eest 100 Chiemgauerit.
Sularahatähena antakse Chiemgauer’id välja väärtusega 1, 2, 5, 10, 20 ja 50 eurot. Igal rahatähel on 14 turvaelementi (s.h vesimärk), iga rahatäht on nummerdatud ja kontrollimiseks varustatud vöötkoodiga. Rahatähte saab kasutada kolm aastat, üle nelja vanuseid rahatähti ringlusse enam ei lasta. Kaduraha väärtuse hoidmiseks tuleb iga poole aasta tagant osta turvakleebis (nn seisumaks), mille väärtus on 3% raha väärtusest, ja kleepida see rahatähele. 
E-raha vormis Chiemgauer väärtus väheneb päevas arvestuslikult 0,016%, kuid maha arvestus ise toimub vaid selle raha ulatuses, mis seisis kontol kolm kuud. Aastas väheneb sellise Chiemgauer’i väärtus 5,84%.
Roman Červenka

Roman Červenka (sündinud 10. detsembril 1985 Prahas) on Tšehhi jäähokimängija, kes mängib keskründajana Šveitsi kõrgliiga klubis Rapperswil-Jona Lakers.
Ta alustas klubikarjääri Praha Slavias, mille meeskonnas debüteeris ta Tšehhi kõrgliigas hooajal 2003-04. 2008. aastal tuli ta Slaviaga Tšehhi meistriks. Hooaegadel 2008–09 ja 2009–10 oli ta Tšehhi kõrgliigas väljalangemismängude resultatiivseim mängija (vastavalt 20 ja 34 punkti). Lisaks oli ta resultatiivseim mängija 2009–10 põhihooajal (30+43).
2010. aasta mais sõlmis ta kaheaastase lepingu KHL-i klubiga Omski Avangard. Hooajal 2010–11 oli ta KHL-is suurim väravakütt (31 väravat). Hooajal 2011–12 oli ta väljalangemismängudes resultatiivseim mängija (11+10). Kuigi Omsk oli 2010–11 põhihooajal kogu liiga peale edukaim klubi, kaotati väljalangemismängudes Idakonverentsi poolfinaalis. Järgmisel hooajal jõudis ta Omskiga Gagarini karika finaali, kus kaotati Moskva Dinamole mängudega 3:4. Aastatel 2011 ja 2012 valiti Červenka KHL-i tähtede mängule.
2012. aasta mais sõlmis ta üheaastase lepingu NHL-i klubiga Calgary Flames. NHL-i tööseisaku tõttu mängis ta hooaja 2012–13 esimeses pooles Praha Slavias ja KHL-is Praha Levi ridades, kuid ta oli samal ajal samuti kimpus vigastustega. NHL-is debüteeris ta Flamesi 26. jaanuaril 2013 Edmonton Oilersi vastu. Kuigi Červenka lõi 39 mänguga NHL-is üheksa väravat ja andis kaheksa väravasöötu, Põhja-Ameerikas mängimist ta ei jätkanud.
2013. aasta mais naasis ta KHL-i, sõlmides kolmeaastase lepingu Peterburi SKA-ga. 2015. aastal võitis ta SKA-ga Gagarini karika.
Hooajal 2015–16 mängis ta Tšehhi kõrgliiga klubis Chomutovi Piráti ning oli põhihooajal taas Tšehhi kõrgliiga resultatiivseim mängija (23+38), kuid väljalangemismängudes kaotati juba veerandfinaalis. Samal hooajal valiti Červenka Tšehhi kõrgliiga hooaja parimaks mängijaks.
Alates 2016. aastast on Červenka mänginud Šveitsi kõrgliigas: aastatel 2016–2018 kaks hooaega HC Fribourg-Gottéronis, hooajal 2018–19 ZSC Lionsis ja alates 2019. aastast Rapperswil-Jona Lakersis.
2011. aastal tuli Červenka Tšehhi jäähokikoondisega maailmameistriks. Lisaks võitis ta 2011. aasta maailmameistrivõistlustel pronksmedali. Tšehhi koondisse on ta kuulunud 2010., 2014. ja 2018. aasta taliolümpiamängudel.
Tallinna maantee (Lihula)

Tallinna maantee on tänav Lihula linnas ja kirdest edelasse suundudes kogu linna läbiv peatänav.
Tänava-ala on 2480 meetrit pikk ja kuni 25 meetrit lai. Tallinna maantee saab alguse Hälvati–Lihula maanteelt, edela poole kulgedes ristub Sooaluse tee, Linnuse tee, Tiigi tee Penijõe tee ning Lasteaia, Soo, Aia, Jaama, Vee, Oja, Karja, Soo, Allika, Põllu, Tööstuse tänava, Pärnu maantee, Alaküla tee ja Hiie tänavaga. Tallinna maantee lõpeb Pärnu–Lihula maantee ristmikul.
Tallinna maantee algusest paikneb kahel pool tänavat, kuni Allika tänava ristmikuni, Lihula vanima asustuse muinsuskaitseala.
Hoonestus ja mälestised.
Tallinna maantee ülejäänud osas on ka ühe- kuni kahekorruselisi elamuid ja ärihooneid. Tänav on rajatud puiesteena, mille ääres on kõnniteed, paigaldatud on tänavavalgustus.
Orsola Maddalena Caccia

Orsola Maddalena Caccia, sündinud Theodora Caccia (tegutses umbes aastail 1615–1665) oli Itaalia manerismi maalikunstnik, nunn ja ursuliinide kloostri abtiss Moncalvos.
Eluloolist.
Theodora Caccia sündis 1596. aastal maalikunstnik Guglielmo Cacci - tuntud ka Il Moncalvo nime all - peres Moncalvos. 1620. aastal, kui ta andis nunnatõotuse Bianzé ursuliinide kloostris väikeses asulas Piemonte põhjaosas, sai ta nimeks Orsola Maddalena. Viis aastat hiljem asus ta oma isa asutatud kloostrisse sünnilinnas Moncalvos.
Orsola alustas maalimist töötades abilisena isa maaliateljees. Ta õppis maalima kujutades ja koloreerides kõrval- ja taustafiguure oma isa maalidel. Kokku kaheksast lapsest, kuuest tütrest ja kahest pojast said vaid Orsolast ja tema õest Francescast, kes küll suri noorelt, maalikunstnikud. Guglielmo Cacci pani kõik oma tütred oma asutatud kloostrisse, Orsolast sai selle abtiss ja ta asutas kloostrisse maaliateljee, mis tegutses kogu tema eluaja. Ateljee ja Orsola kunstnikukarjääri õitseajal olid Orsola Caccial oma õpilased ja käealused.
Looming.
Orsola Cacciale omistatud maalide hulgas on nii lilledega vaikelusid kui ka hardus- ja pühendpilte ning altarimaale. Tema lillemaalid on teadaolevalt varaseimad itaalia maalikunstis. Vaikelud on komponeeritud tasakaalustatult, iga element on kujutatud pildil hoolikalt paika asetatuna. Maalides on tugev vertikaalne joon, mida rõhutavad sümmeetriliselt asetatud püstised lillevarred, pildi allossa asetas kunstnik kompositsiooni tasakaalustamiseks mõne puuvilja, samuti vahel mõne looma, enamasti linnu või putuka pildi elavdamiseks.
Vaikelu elementi võib tajuda ka Orsola Caccia religioosse sisuga maalides. Suuremates kompositsioonide sees esinevad väikesed hoolikalt paigutatud vaikelud, mille aines peegeldab kloostri igapäevaelu või mõnd muud teemat, mida kunstnikul avanes võimalus vaadelda ja maalida. Paljud tema teosed on ikka veel Itaalia väikelinnades, kuhu need kunagi temalt telliti. Tellimustööde maalimine teenis kloostrile raha ja maalimine oli hinnatud oskus.
Nicolas Godin

Nicolas Godin (sündinud 25. detsember 1969 Le Chesnay) on prantsuse muusik. 
Arhitektiharidusega Godin on mitmekülgne instrumentalist. Koos Jean-Benoît Dunckeliga musitseerib ta ansamblis Air.
Tõlkimine

Tõlkimine on teksti vahendamine ühest keelest teise. Eesmärk on teksti sisu, stiili ja emotsiooni sihtkeelde ületoomine. 
See, kas tuleks eelistada teksti sisu, vormi, stiili, mõju või funktsiooni täpset vahendamist, sõltub žanrist ja eesmärgist. Tõlkimine eeldab tõlkijalt originaalkeele valdamist, et tajuda nüansse, ja oskust arusaadut sihtkeeles sõnastada. Suuline tõlkija on tõlk, kirjalikult teksti tõlkiv inimene on tõlkija.
Eesti kultuuris on tõlkel tähtis roll muuhulgas seetõttu, et piiblitõlke tõttu said kirjakeeles valitsevaks põhjaeesti murded ja juurdusid Eduard Ahrensi keeleuuendused.
Kevin Lankinen

Kevin Christian Lankinen (sündinud 28. aprillil 1995 Helsingis) on Soome jäähokimängija, kes mängib väravavahina NHL-i klubis Nashville Predators.
Ta alustas klubikarjääri Jokerites, mille põhimeeskonnas mängis ta hooajal 2013–14 Soome kõrgliigas ühe mängu. 2014. aastal valiti Lankinen Soome noorteliiga hooaja parimaks väravavahiks.
2014. aastal sõlmis ta lepingu Soome kõrgliigaklubiga HIFK. Hooaja 2014–15 väljalangemismängudes osales ta Soome kõrgliiga pikimas mängus, mis kestis 134 minutit ja 14 sekundit. 15. märtsil 2015 toimunud mängus võitis HIFK Ilvest tulemusega 2:1 ja pääses veerandfinaali.
2018. aasta mais sõlmis ta lepingu NHL-i klubiga Chicago Blackhawks. Hooajal 2018–19 mängis ta American Hockey League'i klubis Rockford IceHogs ja ECHL-i klubis Indy Fuel. 2020. aastal osales ta AHL-i tähtede mängul. NHL-is debüteeris Lankinen 19. jaanuaril 2021 mängus Florida Panthersi vastu.
2022. aasta juulis sõlmis ta üheaastase lepingu Nashville Predatorsiga.
2019. aastal tuli ta Soome jäähokikoondisega maailmameistriks. Lankinen oli selle juures üheks võtmemängijaks, lastes endale keskmiselt visata 1,5 väravat mängus, mis oli turniiri parim näitaja.
Ryfylke

Ryfylke on Rogalandi maakonna ajalooline rannikuala Norras, mis asub Stavangeri linnast kirdes ja Haugesundi linnast idas.
Crafter's

Crafter's on Eesti käsitöödžinnide bränd, mille tootesarja kuuluvad London Dry džinni tüüpi klassikaline kuiv džinn Crafter's London Dry, värvi muutev Crafter's Aromatic Flower džinn. ja suitsune Crafter’s Wild Forest Gin. Crafter's džinnid valmivad Briti traditsioone järgides "pot still" meetodil. Crafter's London Dry džinni valmistamist alustati 2015. aastal ja Crafter's Aromatic Floweri džinni tootmist 2017. aastal. 2018. aastal eksportis Liviko Crafter'si džinni 25 riiki.
Crafter'si tooteperre kuulub ka Re-crafted Crafter's Junibeer, mille valmistamiseks kasutatakse džinni destillatsioonis kord juba töödeldud kadakamarju. Re-crafted Crafter'si alkoholivaba karastusjook toodi turule 2019. aastal, samal aastal oli jook innovatsioonikonkursi World Beverage Innovation Awards parima joogikontseptsiooni kategooria nominent. Re-crafted Crafter's Junibeer kadakamarja õlle (3,2%) tootmist alustati 2020. aastal. Junibeeri nimi on tuletatud ingveriõlu ("ginger beer") eeskujul kadakamarjade ingliskeelsest nimetusest "juniper berry".
Tooted.
Crafter's London Dry on klassikaline kuiv džinn, mis valmib retsepti nr 23 järgi. Džinni valmistamiseks kasutatakse eestimaisest loodusest korjatud mailaseürti, lisaks kadakamarju ja fenkoli- ehk apteegitilliseemneid.
Crafter's Aromatic Flower on "premium"-džinn, mille valmistamiseks kasutatakse 12 maitsetaime ja käsitööna valmistatud destillaate. Kibuvitsaõite kroonlehtedest valmistatud tõmmis sisaldab looduslikku pigmenti, mis annab džinnile kuldse värvuse. Kui Crafter's Aromatic Flower džinnile lisada toonikut, siis muutub joogi kuldne värv tänu tooniku happelisusele heleroosaks. Värvi muutuse põhjus on kibuvitsaõied, mille kroonlehtedes on naturaalset pigmenti, mis reageerib pH-taseme muutusele värvimuutusega. Džinn valmib retsepti nr 38 järgi, milles on kasutatud mitme taimeliigi õisi: kibuvitsaõis, angervaks, lavendel, roos, kummel ja leedriõis. Džinni magusust tasakaalustavad kadakamarjad ja eksootiline juunosidrun ("yuzu").
Crafter’s Wild Forest Gin
Re-crafted Crafter's Junibeer alkoholivaba karastusjook ja kadakamarjaõlu (3,2%) valmivad jääkideta tootmise (ingl "zero waste") põhimõttel ehtsatest kadakamarjadest, mida on eelnevalt džinni tootmiseks kasutatud. Esimesel korral kadakamarju kasutades saadakse džinn, teisel korral kadakamarjaõlu või karastusjook. Nimi Junibeer on tuletatud ingveriõlle (ingl "ginger beer") eeskujul kadakamarjade ingliskeelsest nimetusest "juniper berry". Junibeer on nii uue joogi nimetus kui ka Re-crafted Crafter’si turule toomisega maailmas loodud joogikategooria. Re-crafted Crafter's valiti joogitööstuse innovatsioonikonkursil World Beverage Innovation Awards parima joogikontseptsiooni kategooria nominendiks. Maailmas uuenduslik džinni tootmisjääki taaskasutav meetod töötati välja Livikos.
Auhinnad.
Crafter’s London Dry
Crafter’s Aromatic Flower
Re-crafted Crafter's Junibeer
Sally Rooney

Sally Rooney (sündinud 20. veebruaril 1991 Castlebaris Mayo krahvkonnas Connachti provintsis) on iiri kirjanik ja stsenarist. 
Tema debüütromaan "Vestlused sõpradega" ilmus aastal 2017. Sellele järgnes aastal 2018 romaan "Normaalsed inimesed", mis kohandati 2020. aastal telesarjaks. 
Rooney looming on pälvinud kriitilist tunnustust ja ärilist edu ning teda peetakse üheks olulisemaks "milleniaalgeneratsiooni" kirjanikuks.
Joost de Vries

Joost de Vries (sündinud 28. märtsil 1983) on hollandi kirjanik ja ajakirjanik.
Kalamehe bastion

Kalamehe bastion (ungari keeles "Halászbástya") on Budapesti linnamüürile rajatud ehitis, üks linna tuntumaid vaatamisväärsusi. Buda palee juurde kuuluvatelt vaateplatvormidelt avaneb suurepärane vaade Doonaule ja Pestile.
75 (Tallinna bussiliin)

75 on Tallinna asendusbussiliin. Liin on käigus kõigil päevadel trolliliin nr.5 asemel elektrikaablite remondi korral. Liin oli 18. veebruarist kuni 28. veebruarini Lille - Balti Jaam marsruudil.
Javier Aquino

Javier Ignacio Aquino Carmona (sündinud 11. veebruaril 1990 San Francisco Ixhuatánis) on Mehhiko jalgpallur, kes mängib äärepoolkaitsjana Mehhiko kõrgliiga klubis Tigres UANL.
Ta alustas klubikarjääri Cruz Azulis, mille noorteakadeemiaga liitus ta 2005. aastal. Klubi põhimeeskonnas debüteeris ta 2010. aastal.
2013. aasta jaanuaris siirdus ta Hispaania kõrgliiga klubisse Villarreal. Hooajal 2014–2015 mängis ta laenul Rayo Vallecanos.
2015. aasta juunis naasis Aquino Mehhikosse, liitudes UANL-iga. Ta on tulnud klubiga neli korda Mehhiko meistriks. 2020. aastal võitis ta klubiga CONCACAF-i Meistrite Liiga.
2011. aastal võitis Aquino Mehhiko võistkonnaga kuldmedali Panameerika mängude jalgpalliturniiril. 2012. aastal tuli ta Mehhiko võistkonnaga olümpiavõitjaks. Mehhiko jalgpallikoondises mängis ta aastatel 2011–2018 kokku 54 korda. Ta kuulus Mehhiko koondisse 2014. ja 2018. aasta maailmameistrivõistlustel, 2013. ja 2017. aasta FIFA konföderatsioonide karikaturniiril, 2011. ja 2015. aasta Copa Américal ning 2016. aasta Copa América Centenariol.
Annaberg-Lungötz

Annaberg-Lungötz on vald "(Gemeinde)" Austria Salzburgi liidumaa Halleini ringkonnas.
Vald asub Lammeri jõe orus Gosaukammi jalamil.
Ajalugu.
See kuulus sajandeid Pongaule. Alles 1896. aastal, kui Halleinist sai ringkonnakeskus, sai vald Tennengau osaks.
Turism.
Üks vallaosasid, Annaberg im Lammertal on eriti turismi poolest tähelepanuväärne küla. Alpides asuvana on see Dachstein-Westi suusapiirkonna osa. Turistidele pakutavate suviste tegevuste hulka kuuluvad maastikurattasõit, tiibvarjusport, kärestikuparvematk, matkamine jne.
Guido Pizarro

Guido Hernán Pizarro Demestri (sündinud 26. veebruaril 1990 Buenos Aireses) on Argentina jalgpallur, kes mängib kaitsva poolkaitsjana Mehhiko kõrgliiga klubis Tigres UANL.
Ta alustas klubikarjääri Lanúses, mille põhimeeskonnas debüteeris ta Argentina kõrgliigas 2010. aastal.
2013. aasta juulis siirdus ta Tigres UANL-iga. Ta tuli klubiga kahel korral Mehhiko meistriks ja Pizarro valiti kahel korral Mehhiko kõrgliiga hooaja sümboolsesse koosseisu.
Hooajal 2017–2018 mängis ta Hispaania kõrgliiga klubis Sevilla, seejärel naasis UANL-i. 2019. aastal tuli ta Tigres UANL-iga kolmandat korda Mehhiko meistriks. 2020. aastal võitis ta klubiga CONCACAF-i Meistrite Liiga.
Argentina jalgpallikoondises debüteeris Pizarro 28. märtsil 2017 mängus Boliivia vastu. Ta kuulus Argentina koondisse 2019. aasta Copa Américal.
Bad Vigaun

Bad Vigaun on vald "(Gemeinde)" ja kuurort Austria Salzburgi liidumaa Halleini ringkonnas.
Bad Vigaun, varem tuntud lihtsalt kui "Vigaun", asub ajaloolises Tennengau piirkonnas, u 15 km Salzburgist lõunas. Vald ulatub Hageni mägedest, Tenneni mägedest ja Untersbergi massiivist läänes Salzkammerguti mägede Osterhorni rühmani idas. Vallaosad on Rengerberg ja Vigaun.
Vallal on juurdepääs Salzburgi–Tirooli raudteeliinile ja Salzburg S-Bahni võrgustikule Bad Vigauni jaamast, samuti Tauern Autobahnile (A10) Halleini liiklussõlmest.
Ajalugu.
"Vicone (Figuni)" asulat on esmamainitud 748. aasta dokumendis. Võimalik, et see pärineb ladina keelest: vicus, see paik oli asustatud juba Rooma aegadel, kui ala oli Noricumi provintsi osa. Kohalik kihelkond dokumenteeriti 8. sajandi lõpus piiskop Arn von Salzburgi välja antud kinnistusraamatus. Pühale Dionysiusele pühitsetud hilisgooti stiilis kiriku hoone püstitati aastatel 1488–1516.
Kuumaveeallikad puuriti Vigaunis 1976. aastal. Salzburgi liidumaa valitsuse 2002. aasta otsusega anti vallale ametlik kuurortlinna staatus ("Bad").
Krispl

Krispl on vald ("Gemeinde") Austria Salzburgi liidumaa Halleini ringkonnas.
Puch bei Hallein

Puch bei Hallein on vald "(Gemeinde)" Austria Salzburgi liidumaa Halleini ringkonnas ("Tennengaus").
Transport.
Sinna saab Salzburgi S-Bahni raudteed pidi ja ligipääs on ka A 10 Tauern Autobahnilt (Euroopa tee E55) Salzburgist Villachini.
Ajalugu.
Asulat on esimest korda mainitud kui "Puoche" 930. aasta dokumendis, samas "Puchsteini" loss oli dokumenteeritud juba 822. aastal. Peamine vaatamisväärsus on barokne "Ursteini" palee, mis püstitati 1691. aastal, nüüd eraakadeemia asukoht. Puchis asub ka Salzburgi "Fachhochschule" (rakendusteaduste ülikool).
Vincent Bueno

Vincent Mendoza Bueno (sündinud 10. detsembril 1985 Viinis) on filipiini päritolu Austria laulja. Aastal 2008 võitis ta Austria lauluvõistluse "Musical! Die Show". Ta pidi esindama 2020. aasta Eurovisiooni lauluvõistlusel Austriat lauluga "Alive", kuid konkurss jäi koroonapandeemia tõttu ära. Märtsis 2020 teatas ORF, et Bueno esindab oma riiki ka 2021. aasta Eurovisiooni lauluvõistlusel. 9. märtsil 2021 avaldati ta laul "Amen", mis ei pääsenud poolfinaalist edasi saavutades 66 punktiga 12. koha.
Norihisa Tamura

Norihisa Tamura (jaapani keeles 田村 憲久, "Tamura Norihisa"; sündinud 15. detsembril 1964 Matsusakas Mie prefektuuris) on Jaapani poliitik, ta on Liberaaldemokraatliku Partei liige. Ta oli 16. septembrist 2020 kuni 4. oktoobrini 2021 Jaapani tervishoiuminister.
Ta on lõpetanud Chiba ülikooli majandus- ja õigusteaduskonna.
Ta oli 16. septembrist 2020 kuni 4. oktoobrini 2021 Jaapani tervishoiuminister.
Isiklikku.
Tema onu oli Jaapani poliitik Hajime Tamura (1924–2014)
Rannakarp

Rannakarp ("Mytilus") on rannakarplaste sugukonda kuuluv karpide perekond.
Perekond on üleilmse levikuga.
Royal Opera House

Royal Opera House on ooperimaja ehk ooperite ja etenduskunstide etendamise koht Londoni kesklinnas Covent Gardenis. Tegu on kolmanda sama funktsiooni kandva ehitisega samal asukohal. Praegune ooperimaja valmis 1858. aastal.
Jared Fogle

Jared Fogle (õieti Jared Scott Fogle; sündinud 23. augustil 1977 Indianapolisis Indianas) on endine restoraniketi Subway pressiesindaja.
Tamzin Merchant

Tamzin Merchant (sündinud 4. märtsil 1987) on inglise näitleja.
Tema esimene filmiroll oli 2005. aastal, mil ta mängis BBC telefilmis "My Family and Other Animals". Tema enimtuntud rollid on Georgiana Darcy filmis "Uhkus ja eelarvamus", Catherine Howard Showtime'i sarjas "Tudorid" ja Anne Hale telesarjas "Salem".
Merchant on lõpetanud Homerton College'i Cambridge'i Ülikoolis.
Geneviève de Gaulle-Anthonioz

Geneviève de Gaulle-Anthonioz (25. oktoober 1920 Saint-Jean-de-Valériscle, Gardi departemang – 14. veebruar 2002 Pariis) oli Prantsuse vastupanuvõitleja teises maailmasõjas ja ühiskonnategelane.
Geneviève de Gaulle-Anthonioz oli kindral Charles de Gaulle'i vennatütar. 1939. aastal astus ta Rennesi Ülikooli ajalooteaduskonda. Pärast Prantsusmaa okupeerimist juunis 1940 Natsi-Saksamaa poolt osales Geneviève Prantsuse vastupanuliikumises. 1941. aasta algul jätkas ta ülikooliõpinguid Sorbonne'is. Juulis 1943 võttis Gestapo ta kinni, hoidis vangis ja saatis veebruaris 1944 koonduslaagrisse. 
Geneviève de Gaulle vabanes peaaegu pimedana ja alatoitumisest kurnatuna (kaalus 44 kg) Ravensbrücki koonduslaagrist 1945. aasta aprilli lõpus. Pärast sõda parandas ta tervist Šveitsis, kus ta isa Xavier de Gaulle oli Prantsuse peakonsul Šveitsis (1944–1953). 1946. aastal Geneviève abiellus kunstitoimetaja Bernard Anthoniozisega (1921–1994). Neil oli neli last.
De Gaulle-Anthonioz oli Endiste Deporteeritud ja Interneeritud Vastupanuliikumisest Osavõtjate Rahvusliku Assotsiatsiooni (ADIR) president. 1958. aastal töötas ta kultuuriminister André Malraux' juhitud ministeeriumis. Aastatel 1964–1998 oli ta vaesuse ja sotsiaalse tõrjutuse vastase rahvusvahelise liikumise ATD Quart monde ('neljas maailm') Prantsuse osakonna president.
1997. aastal sai de Gaulle-Anthonioz esimese naisena Auleegioni ordeni suurristi kavaleriks.
Panthéon.
Geneviève de Gaulle-Anthonioz maeti 2002. aastal Haute-Savoie departemangus Bosseys. 2015. aastal teatas Prantsusmaa president François Hollande, et nelja vastupanuvõitleja (sealhulgas Geneviève de Gaulle-Anthoniozise) säilmed maetakse ümber Panthéoni. Kuna de Gaulle-Anthoniozise perekond oli ümbermatmise vastu, sängitati Panthéoni krüpti kirst, mis täideti Bossey kalmistult tema haualt toodud mullaga.
Ateena kool

“Ateena kool” (itaalia keeles “"Scuola di Atene"”) on itaalia renessanssi esindanud kunstniku Raffaeli kavandatud fresko, mis maaliti tellimustööna ajavahemikus 1509–1511. See kaunistab tänini Apostliku palee nii-öelda "Stanze di Raffaello" saale Vatikanis.
Fresko, mõõtmetega 500 cm × 770 cm, keskne kujutis on vanema Platoni vestlus noorema Aristotelesega.
Maal on olnud eeskujuks Enn Põldroosi maalile "Universitas Tartuensis" (1982).
Sosintõlge

Sosintõlge (inglise keeles "whispered interpreting", muidu "chuchotage") on sünkroontõlke alaliik, kus tõlk istub kuulaja kõrval ja tõlgib ilma aparatuurita.
Sobib üritusele, kus on vaja tõlkida vaid paarile-kolmele-neljale inimesele. Tõlk istub nende juures ja teeb sosinal sünkroontõlget. Sosintõlget on hea kasutada kohtades, kus taustamüra segab auditooriumiga suhtlemist, näiteks ehitusobjektidel ja tootmisega seotud objektidel ning teistel mürarikastel üritustel.
Évreux' krahv

Évreux' krahv (comte d'Évreux) on Prantsusmaa aadlitiitel.
Praegune krahv on Pariisi krahvi Henri poeg Michel d'Orléans (sündinud 1941).
Mike Lindell

Mike Lindell (õieti Michael James Lindell; sündinud 28. juunil 1961 Mankatois Minnesota osariigis) on Ameerika Ühendriikide ettevõtja.
Mike Lindell on 2009. aastal asutatud ettevõtte My Pillow, Inc. tegevjuht.
Lipuväljak (Otepää)

Lipuväljak on tänav Otepää linnas ja paikneb linna keskosas.
Tänav-ala läänepoolne lõik on 156 meetrit pikk, saab alguse Keskväljakult, suundub edela poole, ristudes Munamäe tänavaga ning lõpeb Tartu maantee (Otepää–Kääriku–Kurevere maantee) ristmikul. Tänava idapoolne lõik (Lipuväljak T1) teisel pool Keskväljakut on 55 meetrit pikk ning lõpeb Valga maantee (Tatra–Otepää–Sangaste maantee) ristmikul.
Hoonestus ja rajatised.
Tänava ääres ja Keskväljaku ümber paikneb veel ärihooneid ja üksikuid elamuid.
Edasi.org

Edasi (ehk Edasi.org) on Eestis ilmuv ajakiri.
2016. aastal hakkas ajakiri ilmuma võrguajakirjana, 2019. aastast ilmub paberajakirjana. 
2019. aastal ilmus ajakirja kolm numbrit, 2020. aastal neli numbrit.
2018. aastast ilmub võrguajakirjana ka vene keeles. Selle toimetaja oli aastail 2018–2020 Ivan Lavrentjev.
Ajakirja peatoimetaja on algusest peale Janeck Uibo.
Ameerika Ühendriikide kaubandusminister

Ameerika Ühendriikide kaubandusminister (inglise keeles "Secretary of Commerce") on Ameerika Ühendriikide valitsuskabineti liige, kes juhib kaubandusministeeriumit.
Praegune kaubandusminister on Howard Lutnick. Enne teda oli minister Gina Raimondo.
Rußbach am Paß Gschütt

Rußbach am Paß Gschütt on vald "(Gemeinde)" Austria Salzburgi liidumaa Halleini ringkonnas. See on kuulus hämmastavate suusa- ja suviste mägirattamatkade ning ulatusliku matkaradade võrgustiku poolest. See Austrias hinnatud turismisihtkoht asub Salzburgist vaid 40-minutise autosõidu kaugusel. 
Paljudes kohtades leidub puunikerdaja René Reschreiteri taieseid.
Vald asub Rußbachi orus, mis on Lammeri lisajõgi Tennengaus.
Sankt Koloman

Sankt Koloman on vald "(Gemeinde)" Austria Salzburgi liidumaa Halleini ringkonnas.
Sankt Koloman asub Tennengaus Salzachi oru kõrgel platool Bad Vigauni ja Kuchli vahel. Vallaosad on Oberlangenberg (varem tuntud kui Fürberg ), Taugl ja Tauglboden.
Scheffau am Tennengebirge

Scheffau am Tennengebirge on vald "(Gemeinde)" Austria Salzburgi liidumaa Halleini ringkonnas.
Scheffau am Tennengebirge vald asub Tennengau lõunaosas. Lammeri jõgi voolab läbi selle. Vallaosad on Unterscheffau, Oberscheffau, Voregg, Wallingwinkl, Weitenau.
Külad asuvad Tenneni mägede jalamil, mis tõuseb kõrgusele 2300 m ja moodustab lõunas piiri Pongauga. Valla põhjaosas on osa Osterni rühmast, mis on kuni 1600 m kõrge. Valla keskosa on Lammeri orus Unterscheffaus ja Oberscheffaus.
Lammer

Lammer on jõgi Austria Salzburgi liidumaal, Salzachi parempoolne lisajõgi.
Lammer algab Tenneni mägedest ja voolab idast läände, suubudes Salzachisse Golling an der Salzachis. Jõgi on tuntud oma väga puhta vee poolest ja on väga populaarne metsikute veesportlaste seas.
Chełmsko Śląskie

Chełmsko Śląskie (saksa keeles "Schömberg") on küla Poolas Alam-Sileesia vojevoodkonnas Kamienna Góra maakonnas Lubawka vallas. Chełmsko Śląskie asub Tšehhi piirist ligikaudu 2 km kaugusel.
Asulat on esmamainitud 1209. aastal, linnaõigused sai 1289. aastal. 1945. aastal läks Chełmsko Śląskie Saksamaa koosseisust Poolale ja kaotas linnaõigused.
Marcel Halstenberg

Marcel Halstenberg (sündinud 27. septembril 1991 Laatzenis) on Saksamaa jalgpallur, kes mängib vasak- või keskkaitsjana Saksamaa esiliigaklubis Hannover 96.
Ta alustas Hannover 96-s ka klubikarjääri. Hannover 96 noorteakadeemiaga liitus ta 1999. aastal. 2010. aastal debüteeris ta klubi reservmeeskonnas Saksamaa tugevuselt neljandas liigas. Aastatel 2011–2013 mängis ta Dortmundi Borussia reservmeeskonnas, esimesel hooajal Saksamaa tugevuselt kolmas ja teisel hooajal tugevuselt kolmas liigas.
Aastatel 2013–2015 mängis Halsternberg Saksamaa esiliigas FC St. Pauli ridades.
2015. aasta augustis sõlmis ta lepingu RB Leipzigiga, mis mängis toona Saksamaa esiliigas. Alates hooajast 2016/17 mängis ta klubiga Saksamaa kõrgliigas.
2023. aasta juulis sõlmis ta kaheaastase lepingu Hannover 96-ga.
Saksamaa jalgpallikoondises tegi Halstenberg debüüdi 10. novembril 2017 sõprusmängus Inglismaa vastu. Koondisekarjääri esimese värava lõi ta 9. septembril 2019 EM-i valikmängus Põhja-Iirimaa vastu. Ta kuulus Saksamaa koondisse 2021. aasta Euroopa meistrivõistlustel
Niedamirów

Niedamirów (saksa keeles "Kunzendorf") on küla Poolas Alam-Sileesia vojevoodkonnas Kamienna Góra maakonnas Lubawka vallas.
Belgradi Püha Peaingel Miikaeli katedraal

Püha Peaingel Miikaeli katedraal (serbia keeles "Саборна Црква Св. Архангела Михаила") on Serbia Õigeusu Kiriku katedraal Belgradis.